Claus Jørgensen (SF), 2025-05-15:
Tak for det, formand.
Jeg skal starte med at hilse fra Charlotte Broman Mølbæk, som desværre ikke kunne være her i dag.
Så derfor står jeg her.
Tak til forslagsstillerne for de to beslutningsforslag, som vi behandler her i dag.
Beslutningsforslagene, som vi skal sambehandle, har det tilfælles, at de begge gerne vil sætte fokus på det danske sprog og dets betydning.
Det handler bl.a. om, at dansk skal være det officielle sprog, om, hvordan der kommunikeres på de sociale medier og på universiteterne, og om at begrænse optagelsen af fremmedord i den danske retskrivningsordbog.
Det er bare nogle af punkterne.
I SF har vi med stor interesse læst forslagene om at indføre en dansk sproglov fra begge disse to partier.
Som mange af de andre partier i dag deler vi intentionen, for vi ønsker også at værne om det danske sprog.
Sprog er ikke bare ord, sprog er også en adgang, adgang til viden, adgang til fællesskab og adgang til deltagelse.
Vi mener, det er helt legitimt og vigtigt, at vi som samfund forholder os aktivt til, hvordan vi styrker og bevarer dansk som samfundsbærende sprog.
Det danske sprog har en helt særlig betydning for vores fællesskab og kulturelle sammenhængskraft.
Det har SF altid forsøgt at værne om på de forskellige områder, som SF indgår aftaler på, eksempelvis i det allerede nævnte medieforlig, hvor der er lagt stor vægt på at bevare den danske historiefortælling, og hvor vi har sat fokus på det danske sprog, den danske kultur, det danske fællesskab og den danske historie.
Det gælder også i rammen for public service-puljen, i filmaftalen og ikke mindst med indførelsen af kulturbidraget, som pålægger streamingtjenesterne at bidrage til public service-puljen.
Men vi mener også, at betydningen af danske ord ikke bliver mindre, fordi der kommer nye ord til.
Så lad os bevare det frie valg til at vælge selv.
Sproget udvikler sig.
Det er godt.
Det knytter os sammen med andre fra andre lande.
I SF er vi ikke lige så bekymret for det danske sprog, som andre har givet udtryk for på den her talerstol.
Vi mener, det er vigtigt at finde en balance, så vi stadig understøtter internationalt samarbejde, men uden at det sker på bekostning er det danske sprog.
Her ser vi særlig udfordringer, når det kommer til uddannelsespunkterne i forslaget fra Dansk Folkeparti.
At kræve obligatoriske kurser på dansk på engelsksprogede uddannelser vil være en de facto udelukkelse af internationale studerende.
I Danmark har vi brug for de internationale studerende, da det både er godt for læringsmiljøet og for samfundsøkonomien.
Helt i tråd med dette har SF lige været med til at hæve antallet af internationale studerende i universitetsaftalen om professionshøjskoler og erhvervsakademier.
For os i SF står det ikke helt klart, hvilke overvejelser Dansk Folkeparti og De Konservative har haft omkring finansieringen, der er forbundet med de her beslutningsforslag.
Det er jo nogle omfattende beslutningsforslag, og realiseringen af dem vil jo have betydelige omkostninger, som bl.a. også har været nævnt af andre her.
Så vi kan ikke støtte de to forslag.
Men vi har allerede flere instanser, som også er blevet nævnt, f.eks. Dansk Sprognævn og Det Danske Sprog- og Litteraturselskab, som lige nu regulerer optagelsen af nye ord i det danske sprog og i den danske ordbog.
Vi bakker op om, at der politisk skal arbejdes målrettet og langsigtet på området, og vi ser positivt på anbefalingerne fra Dansk Sprognævn, og Sprogudvalget inddrages og tages alvorligt i denne sammenhæng.
Jeg skal beklage, at jeg hakker lidt heroppe.